Document ID: /roh_data/filtered/fineweb-2-filterrobots_roh.jsonl.gz/66385

Mattas ston esser bellas, far termagls cun poppas e gidar adina gugent. E mats na dastgan betg cridar, ston esser ferms e far termagls cun autos. Quai èn mo insaquants dals pregiudizis envers uffants. Stereotips ch'influenzeschan gia fitg baud il svilup da mats e mattas e limiteschan l'egualitad tranter dunnas ed umens.
Èn las pretaisas da la societad per mats las medemas sco per mattas? Tge cumportaments e tge qualitads spetgain nus da mattas e da mats gia cura ch'els èn anc fitg pitschens? Cun da questas dumondas duai il persunal da canortas dal chantun Vallais vegnir sensibilisà. Il Vallais ha per quest intent introducì novs curs per educaturas ed educaturs che sa basan sin la publicaziun «La poupée de Timothée et le camion de Lison».